## Uredba o unutarnjem ustrojstvu Ministarstva gospodarstva

### NN 37/2000 (6.4.2000.), Uredba o unutarnjem ustrojstvu Ministarstva gospodarstva

# VLADA REPUBLIKE HRVATSKE

**849**

Na temelju članka 60. stavaka 1. i 2. Zakona o sustavu
državne uprave (»Narodne novine«, br. 75/93, 48/99
i 15/2000), Vlada Republike Hrvatske je na sjednici održanoj
30. ožujka 2000. godine, donijela

## UREDBU

### O UNUTARNJEM USTROJSTVU MINISTARSTVA GOSPODARSTVA

I. OPĆE ODREDBE

Članak 1.

Ovom Uredbom utvrđuje se unutarnje ustrojstvo Ministarstva
gospodarstva (dalje u tekstu: Ministarstvo), nazivi upravnih organizacija,
unutarnjih ustrojstvenih jedinica i njihov djelokrug, način
upravljanja tim jedinicama, te okvirni broj državnih službenika
i namještenika Ministarstva.

Članak 2.

Unutarnje ustrojstvo, djelokrug, upravljanje kao i potreban broj
državnih službenika i namještenika uređuje
se na način da Ministarstvo može obavljati upravne
i druge stručne poslove koji su mu zakonom dani u nadležnost
i djelokrug.

II. UNUTARNJE USTROJSTVO I DJELOKRUG

Članak 3.

Za obavljanje poslova iz djelokruga Ministarstva ustrojavaju se
ustrojstvene jedinice, odnosno upravne organizacije:

 1. Kabinet ministra;

 2. Tajništvo Ministarstva;

 3. Uprava za pravne poslove;

 4. Uprava za energetiku i rudarstvo;

 5. Uprava za brodogradnju;

 6. Uprava za industriju;

 7. Uprava za međunarodne gospodarske odnose;

 8. Uprava za trgovinu i tržište;

 9. Uprava za poticanje ulaganja;

10. Ravnateljstvo za robne zalihe.

1. KABINET MINISTRA

Članak 4.

U Kabinetu ministra obavljaju se administrativni i stručni
poslovi za ministra i njegovog zamjenika, protokolarni poslovi,
poslovi u svezi odnosa sa sredstvima javnog priopćavanja,
poslovi u svezi kontakata i komunikacije sa Hrvatskim državnim
saborom, Vladom Republike Hrvatske i drugim tijelima državne
uprave te pravnim osobama koje obavljaju javne ovlasti iz djelokruga
Ministarstva, poslovi u svezi sa zaprimanjem i rješavanjem
pošte upućene ministru i njegovom zamjeniku, poslovi
u svezi s evidencijom i pohranom povjerljive pošte, kao i
drugi stručni i administrativni poslovi u svezi s realizacijom
programa rada i aktivnosti ministra i njegovog zamjenika.

2. TAJNIŠTVO MINISTARSTVA

Članak 5.

Tajništvo Ministarstva obavlja administrativne, financijsko-računovodstvene
i druge stručne poslove za potrebe Ministarstva, a koji
se odnose na tehničko usklađivanje rada upravnih organizacija
i to: osigurava učinkovitost u radu, skrbi o stanju kadrova
u Ministarstvu, predlaže planove stručnog usavršavanja
i osposobljavanja državnih službenika i namještenika,
obavlja financijske, računovodstvene, analitičke,
kadrovske, opće tehničke i pomoćne tehničke
poslove vezane za poslovni objekt, skrbi o urednom i pravilnom
korištenju imovine i sredstava za rad, nadzire i usklađuje
obrambene i sigurnosne poslove i obavlja druge poslove iz svog
djelokruga.

Za obavljanje poslova iz djelokruga Tajništva Ministarstva
ustrojavaju se:

1. Odjel za financijske i računovodstvene poslove;

2. Odjel za kadrovske i opće poslove;

3. Odjel za obrambene i sigurnosne poslove;

4. Odjel za informatiku.

*1. Odjel za financijske i računovodstvene poslove*

Članak 6.

Odjel za financijske i računovodstvene poslove obavlja
poslove u svezi s osiguranjem sredstava za rad Ministarstva, organizira
i vodi financijsko i računovodstveno poslovanje Ministarstva,
izrađuje i predlaže donošenje financijskih planova,
nadzire namjensko trošenje sredstava, obavlja poslove plana
i analitike, pribavlja i izrađuje izvješća o financijskom
poslovanju, obavlja poslove računovodstva i knjigovodstva
za Ministarstvo, te obavlja druge poslove u svezi s financijskim
i računovodstvenim poslovanjem Ministarstva.

*2. Odjel za kadrovske i opće poslove*

Članak 7.

Odjel za kadrovske i opće poslove obavlja poslove u svezi
sa zapošljavanjem državnih službenika i namještenika
Ministarstva, vodi propisane evidencije i osobne očevidnike
te obavlja administrativne i druge poslove u svezi s prijamom,
raspoređivanjem i otpustom službenika i namještenika,
obavlja poslove u svezi s održavanjem opreme, objekata i
sredstava, organizira prijevoz dužnosnika i službenika
Ministarstva, obavlja poslove prijepisa i umnožavanja, poslove
pisarnice i pismohrane, kao i druge opće, tehničke
i pomoćno-tehničke poslove.

*3. Odjel za obrambene i sigurnosne poslove*

Članak 8.

Odjel za obrambene i sigurnosne poslove priprema prijedloge planova
i sigurnosnih mjera za obranu zemlje u djelatnostima iz djelokruga
Ministarstva, skrbi o osiguravanju kapaciteta i rezervi posebno
značajnih za obranu Republike Hrvatske, provodi naredbe
i smjernice za pripremu i mobilizaciju, prati stanje priprema
za obranu djelatnosti iz djelokruga rada Ministarstva, izrađuje
plan obrane Ministarstva, donosi metodološke, stručne
i tehničke upute za provođenje obrambenih i sigurnosnih
priprema u djelatnostima iz djelokruga rada Ministarstva, skrbi
o osposobljavanju kadrova u pravnim osobama posebno značajnim
za obranu države, organizira i provodi mjere nad provođenjem
obrambenih i sigurnosnih priprema u pravnim osobama koje obavljaju
gospodarsku djelatnost od posebnog značaja, ostvaruje suradnju
sa županijskim uredima za gospodarstvo u svezi primjene zakona,
propisa te poticanja gospodarstva s aspekta obrambeno-sigurnosnih
mjera; ostvaruje suradnju sa drugim tijelima državne uprave
i pravnim osobama na planiranju i realizaciji planova razminiranja
minama zagađenog prostora Republike Hrvatske; organizira i
nadzire poslove koji se odnose na tjelesnu i tehničku zaštitu
osoba i imovine u sjedištu Ministarstva, poslove tjelesne
zaštite dužnosnika Ministarstva, poslove protupožarne
zaštite, te obavlja i druge poslove iz svog djelokruga.

*4. Odjel za informatiku*

Članak 9.

Odjel za informatiku obavlja stručne i tehničke
poslove koji se odnose na pripremu podataka i održavanje
informacijskog sustava Ministarstva, osigurava informacije iz
domaćih i stranih baza podataka, međunarodnih, državnih
i nevladinih organizacija, te potiče racionalizaciju gospodarstva
primjenom informatizacijskih tehnologija, a u suradnji s Ministarstvom
pravosuđa, uprave i lokalne samouprave i drugim tijelima državne
vlasti. Odjel projektira, koordinira i organizira izradu informacijskih
sustava, razvitak komunikacijske mreže, izradu registara,
evidencija, šifarnika i podataka o robama, uslugama, objektima,
trgovini, poticanju izvoza i stranih ulaganja, projektima i programima
razvitka, sudjeluje i potiče mjere zaštite i osiguranja
podataka, prati funkcioniranje i predlaže mjere za unapređivanje
rada informacijskog sustava Ministarstva; analizira i odabire
sve komplementarne infotehnologije, nadzire tekuće održavanje
informatičke opreme, educira službenike i namještenike
na području informatike, prati i analizira svjetske i domaće
standarde u pogledu automatske obrade podataka, obavlja i druge
poslove iz svog djelokruga.

3. UPRAVA ZA PRAVNE POSLOVE

Članak 10.

Uprava za pravne poslove obavlja upravne i stručne poslove
u svezi s izradom i provedbom zakona i drugih propisa iz djelokruga
Ministarstva; provodi upravni postupak i upravni nadzor iz djelokruga
Ministarstva i nadzor zakonitosti rada Hrvatskog fonda za privatizaciju.

U sklopu Uprave za pravne poslove ustrojavaju se:

1. Odjel za normativne i upravno-pravne poslove;

2. Odjel za privatizaciju i ulaganje;

3. Odjel za međunarodne ugovore o poticanju i zaštiti
ulaganja.

*1. Odjel za normativne i upravno-pravne poslove*

Članak 11.

Odjel za normativne i upravno-pravne poslove sudjeluje u izradi
prijedloga i usklađuje izradu zakona i drugih propisa iz djelokruga
Ministarstva u suradnji s drugim upravnim organizacijama Ministarstva;
izrađuje naputke, pravilnike, naredbe radi provođenja
zakona, daje stručna mišljenja i objašnjenja
u svezi s primjenom i provedbom zakona; po potrebi sudjeluje u
postupku sklapanja međudržavnih ugovora; provodi upravni
postupak i upravni nadzor u upravnim stvarima iz djelokruga Ministarstva;
prati i osigurava primjenu zakona i drugih propisa; ostvaruje
suradnju sa županijskim i gradskim uredima u čijem
su djelokrugu poslovi gospodarstva, pruža im stručnu
pomoć, daje stručna mišljenja i objašnjenja,
te nadzire njihov rad; ostvaruje suradnju s drugim tijelima državne
uprave, tijelima jedinica lokalne samouprave i uprave glede primjene
zakona i drugih propisa iz svog djelokruga; surađuje i nadzire
rad pravnih osoba s javnim ovlaštenjima iz djelokruga Ministarstva;
obavlja i druge pravne poslove za potrebe drugih ustrojstvenih
jedinica Ministarstva.

*2. Odjel za privatizaciju i ulaganje*

Članak 12.

Odjel za privatizaciju i ulaganje obavlja upravne i stručne
poslove u svezi s pravnim pitanjima privatizacije dionica, udjela,
stvari i prava u vlasništvu Republike Hrvatske, izradom prijedloga
odluka, odnosno drugih pravnih akata za koje je, sukladno propisima
iz područja privatizacije i s tim u svezi drugim propisima,
nadležno Ministarstvo; provođenjem upravnog nadzora odnosno
nadzora zakonitosti rada Hrvatskog fonda za privatizaciju, davanjem
mišljenja i uputa u primjeni i provođenju zakona i drugih
propisa iz područja privatizacije, pravne poslove u provedbi
zakona o poticanju ulaganja, te obavlja i druge poslove iz svog
djelokruga.

*3. Odjel za međunarodne ugovore o poticanju
i zaštiti ulaganja*

Članak 13.

Odjel za međunarodne ugovore o poticanju i zaštiti ulaganja
obavlja uprave i stručne poslove u svezi s predlaganjem
i pripremom ugovora o poticanju i zaštiti ulaganja, vodi
pregovore i usklađuje aktivnosti s drugim nadležnim tijelima
u vezi sa sklapanjem ugovora o poticanju i zaštiti ulaganja;
prati provedbu tih ugovora i sudjeluje u rješavanju sporova
nastalih u svezi s provedbom tih ugovora; sudjeluje u pregovorima
za sklapanje drugih međunarodnih ugovora s područja
ulaganja i pristupa Republike Hrvatske međunarodnim konvencijama
iz područja gospodarstva, te obavlja i druge poslove iz
svog djelokruga.

4. UPRAVA ZA ENERGETIKU I RUDARSTVO

Članak 14.

Uprava za energetiku i rudarstvo obavlja upravne i stručne
poslove u svezi s energetikom i rudarstvom Republike Hrvatske,
predlaže energetsku i rudarsku politiku, strategiju i mjere,
kontinuirano prati i analizira njihova ostvarivanja; izrađuje
energetsko-gospodarske analize i energetske bilance, prati proizvodnju,
potrošnju, promet, uvoz i izvoz energenata, prati planiranje
i izgradnju energetskih objekata te njihov utjecaj na okoliš,
prati obavljanje tehničko-sigurnosnih analiza i prosudbi,
obavlja stručne i upravne poslove u svezi s izgradnjom
i korištenjem nuklearnih objekata te o sigurnosti tih objekata,
izrađuje program racionalnog korištenja energije i njegovog
provođenja; obavlja upravne i stručne poslove koji
se odnose na istraživanje i eksploataciju mineralnih sirovina;
utvrđuje strategiju i praćenje razvoja rudarstva; izdaje
odobrenja za istraživanje i eksploataciju te uporabu rudarskih
objekata, uređaja i postrojenja kao i za izvođenje rudarskih
radova; obavlja upravni nadzor u svom djelokrugu, obavlja stručne
poslove u svezi međunarodnih i bilateralnih ugovora te obavlja
i druge poslove iz svog djelokruga.

U sklopu Uprave za energetiku i rudarstvo ustrojavaju se:

1. Odjel za energetiku;

2. Odjel za elektroenergetiku;

3. Odjel za energetsku efikasnost i obnovljive izvore;

4. Odjel za nuklearnu sigurnost;

5. Odjel za rudarstvo;

6. Odjel za naftno-plinsko gospodarstvo.

*1. Odjel za energetiku*

Članak 15.

Odjel za energetiku obavlja poslove u svezi pripreme prijedloga
energetske bilance Republike Hrvatske, kontinuirano prati, analizira
i osigurava njenu provedbu, izrađuje energetsko-gospodarske
analize tijekova energije, prati utjecaj svjetskog na domaće
tržište energenata, analizira tehnoekonomske efekte
cijena energenata i odnose cijena između pojedinih energenata,
obavlja poslove u svezi planiranja i izgradnje energetskih objekata
te njihovog utjecaja na okoliš, ocjenjuje tehničko-sigurnosne
analize i procjenu rizika za energetske objekte, usklađuje
izradu i operacionalizaciju radova energetskog sustava Republike
Hrvatske sa sustavima drugih zemalja, te obavlja i druge poslove
iz svog djelokruga.

*2. Odjel za elektroenergetiku*

Članak 16.

Odjel za elektroenergetiku predlaže mjere za usklađivanje
razvoja elektroenergetskog sustava s razvojnim planovama Republike
Hrvatske, predlaže mjere za usklađivanje organizacije
elektroprivrednih djelatnosti s planovima i potrebama Republike
Hrvatske, sudjeluje u izradi nacrta i drugih propisa iz područja
elektroprivrednih djelatnosti, prati i nadzire zakonitost rada
elektroprivrednih pravnih osoba, prati i analizira gospodarske
mjere od utjecaja na položaj elektroprivrednih pravnih osoba
te prati rad i ostvarivanje poslovanja tih pravnih osoba, sudjeluje
u donošenju Tarifnog sustava i Općih uvjeta za isporuku
električne energije, koordinira izradu i operacionalizaciju
elektroenergetskog sustava Republike Hrvatske sa sustavima drugih
zemalja, te obavlja i druge poslove iz svog djelokruga.

*3. Odjel za energetsku efikasnost i obnovljive izvore*

Članak 17.

Odjel za energetsku efikasnost i obnovljive izvore priprema programe
racionalnog korištenja energije i usklađuje njihovo provođenje,
prati aktivnosti za racionalno korištenje energije, korištenje
obnovljivih izvora i novih tehnologija, predlaže mjere za
uklanjanje barijera, organizira promotivne aktivnosti te obavlja
i druge poslove iz svog djelokruga.

*4. Odjel za nuklearnu sigurnost*

Članak 18.

Odjel za nuklearnu sigurnost ocjenjuje tehničko-sigurnosne
analize i procjene rizika za energetske objekte; obavlja upravne
poslove u svezi s izgradnjom i korištenjem nuklearnih objekata;
prati svjetski razvoj i sudjeluje u znanstveno-tehničkoj
suradnji na projektima primjene nuklearne i drugih novih tehnologija
u energetskim objektima; provodi kontrolu nuklearnog materijala
i posebne nuklearne opreme; skrbi za plan i program postupaka
za slučaj nuklearne nesreće; prati stanje sigurnosti
nuklearnih objekata u regiji te obavlja i druge poslove iz svog
djelokruga.

*5. Odjel za rudarstvo*

Članak 19.

Odjel za rudarstvo obavlja upravne poslove u prvom stupnju koji
se odnose na istraživanje i eksploataciju svih mineralnih
sirovina osim šljunka, pijeska, tehničko-građevnog
kamena i opekarske gline; izdaje odobrenje (koncesije) za istraživanje
i eksploataciju mineralnih sirovina; vodi katastar istražnih
prostora i eksploatacijskih polja; vodi evidenciju o rezervama
mineralnih sirovina i revizijama rudarskih projekata; izdaje građevne
dozvole i dozvole za upotrebu rudarskih objekata, uređaja
i postrojenja te odobrenja za izvođenje rudarskih radova;
obavlja upravni nadzor u tijelima županija nadležnim
za poslove rudarstva; obavlja upravne poslove u drugom stupnju
koji se odnose na istraživanje i eksploataciju tehničko-građevinskog
kamena, šljunka i pijeska te opekarske gline; prati poslovanje
rudarskih trgovačkih društava i rudarskih obrtnika,
prati i analizira gospodarske mjere od utjecaja na položaj
rudarskih gospodarstvenih subjekata te obavlja druge poslove iz
svog djelokruga.

*6. Odjel za naftno-plinsko gospodarstvo*

Članak 20.

Odjel za naftno-plinsko gospodarstvo prati razvojne programe i
poslovanje trgovačkih društava iz područja
nafte i plina, izrađuje analize i stručne podloge za
predlaganje razvoja naftno-plinskog gospodarstva u državi
u skladu sa prirodnim mogućnostima i energetskom strategijom,
prati preradu, opskrbu i transport nafte i plina, transportne
naftne i plinske cjevovodne sisteme u zemlji i veze s europskim
sistemima, prati razvoj naftno-plinskog gospodarstva u inozemstvu,
te obavlja i druge poslove iz svog djelokruga.

5. UPRAVA ZA BRODOGRADNJU

Članak 21.

Uprava za brodogradnju obavlja upravne i stručne poslove
u svezi s brodogradnjom; prati stanje u brodograđevnoj i brodoremontnoj
djelatnosti u Republici Hrvatskoj; izrađuje analize i simulacije
utjecaja pojedinih zakonskih odredbi na poslovanje brodograđevne
i brodoremontne djelatnosti; predlaže mjere za poboljšanje
stanja i konkurentske sposobnosti brodogradilišta; prati
stanje na svjetskom tržištu brodova u smislu ponude
i potražnje te poduzima odgovarajuće mjere u slučaju
značajnijih promjena ili poremećaja; kreira povoljne
uvjete poslovanja brodograđevne i brodoremontne djelatnosti;
izrađuje nacrte prijedloga zakona i prijedloge drugih propisa
kojima se uređuju pojedini segmenti poslovanja brodogradnje
i brodoremonta; prati utjecaj makroekonomske politike na gospodarski
položaj ove grane; predlaže strategiju razvoja brodograđevne
i brodoremontne djelatnosti; prati tehnološki razvoj brodogradnje
u zemlji i inozemstvu te usmjerava i potiče tehnološki
razvoj; sudjeluje u radu domaćih i svjetskih brodograđevnih
asocijacija; predlažu sustavna rješenja u svezi s financiranjem
proizvodnje i plasmana brodova i tržište radne snage;
surađuje sa stručnim i znanstvenim institucijama u
zemlji i inozemstvu iz područja brodogradnje i brodoremonta;
nadzire i usmjerava proces restrukturiranja i privatizacije brodogradilišta,
sukladno strategiji gospodarskog razvoja zemlje; potiče
suradnju brodogradilišta te suradnju brodograditelja i brodara
u Republici Hrvatskoj.

U sklopu Uprave za brodogradnju ustrojavaju se:

1. Odjel za brodogradnju;

2. Odjel za brodoremont i malu brodogradnju.

*1. Odjel za brodogradnju*

Članak 22.

Odjel za brodogradnju obavlja poslove koji se odnose na brodogradilišta
čija je djelatnost gradnja novih oceanskih brodova kao
i za gradnju velikih plovnih objekata posebne namjene kao što
su ratni brodovi i plovni objekti pomorske tehnologije.

*2. Odjel za brodoremont i malu brodogradnju*

Članak 23.

Odjel za brodoremont i malu brodogradnju obavlja stručne
poslove koji se odnose na brodogradilišta čija je
djelatnost brodoremont te na brodogradilišta čija
je djelatnost gradnja tzv. "malih" brodova, odnosno,
brodova za razonodu, ribarskih brodova i drugih manjih plovnih
objekata za civilnu ili vojnu svrhu.

Također, ovaj odjel obavlja stručne poslove brodogradilišta
koji se odnose na proizvodnju specijalizirane brodske opreme.

6. UPRAVA ZA INDUSTRIJU

Članak 24.

Uprava za industriju obavlja upravne i stručne poslove
u svezi industrijskih grana i djelatnosti koji se odnose na praćenje
stanja i izradu analiza industrijskih grana i djelatnosti; predlaže
mjere za održivi industrijski razvitak i smanjenje utjecaja
industrijskih pogona na okoliš; predlaže unapređenja
i doprinosi primjeni sustava industrijskog vlasništva i primjena
tehnologije u gospodarstvu; utvrđuje i prati elemente politike
razvitka industrije i restrukturiranja industrijskih trgovačkih
društava; predlaže mjere glede usmjeravanja planova
razvoja, sukladno nacionalnoj strategiji razvitka; prati rad i
ostvarivanje kontakata s međunarodnim organizacijama, te ostalim
organizacijama i udrugama radi razmjene iskustva u svezi industrijskog
razvitka, surađuje s drugim tijelima državne uprave i
institucijama nadležnim za razvoj znanosti, znanstveno-istraživačkog
rada i tehnologije; sudjeluje u planiranju i razvoju industrijskih
subjekata u sustavu obrane, potiče i promiče tehnološki
proizvodni razvoj gospodarskih subjekata koji su od interesa za
obranu; usklađuje proizvodnju novih industrijskih kapaciteta
sukladno strategiji tehnološkog razvitka; izrađuje nacrte
prijedloga zakona i prijedloge drugih propisa iz svoje nadležnosti;
obavlja upravne poslove i upravni nadzor iz svojeg djelokruga,
obavlja upravne i stručne poslove u svezi definiranja strategije
industrijskog razvitka i industrijske politike; izrađuje analize
i prati ostvarivanje planova rada i razvoja industrije; prati
provođenje gospodarske politike, te njezin utjecaj na položaj
i razvoj industrije; neposredno primjenjuje zakone i druge propise
te osigurava provedbu zakona i drugih propisa iz svog djelokruga;
surađuje s drugim tjelima državne uprave te pravnim osobama
s javnim ovlastima u zemlji i inozemstvu na ostvarivanju poslova
i zadaća iz svog djelokruga, obavlja i druge poslove iz
svojeg djelokruga.

U sklopu Uprave za industriju ustrojavaju se:

1. Odjel za industrijske grane i djelatnosti;

2. Odjel za industrijsku politiku i razvitak;

3. Odjel za provedbu međunarodnih ugovora o proizvodnji i
postupanju određenim robama i kemikalijama.

*1. Odjel za industrijske grane i djelatnosti*

Članak 25.

Odjel za industrijske grane i djelatnosti prati i analizira poslovanje
industrijskih grana te razvoj suvremene tehnike i tehnologije
u pojedinim industrijskim granama; prati područja uvoza
industrijskih sirovina i repromaterijala, kao i uvoza i izvoza
gotovih proizvoda, prati, analizira i planira razvoj industrijskih
kapaciteta proizvodnje i proizvoda od interesa za obranu Republike
Hrvatske, prati statističke pokazatelje u industrijskim
granama i djelatnostima, izrađuje analize u svezi stanja u
prerađivačkoj industriji iz djelokruga Ministarstva,
sudjeluje u izradi nacrta prijedloga zakona i prijedloga drugih
propisa iz djelokruga svoga rada, organizira i provodi stručnu
suradnju s drugim tjelima državne uprave te s drugim odgovarajućim
stručnim institucijama u zemlji i inozemstvu, sustavno
prati i po potrebi sudjeluje u restrukturiranju industrijskih
subjekata, organizira rad stručnih grupa i savjetovanja
te uspostavlja i druge kontakte u cilju poticanja i promicanja
industrijskih grana i djelatnosti, te obavlja i druge poslove
iz svog djelokruga.

*2. Odjel za industrijsku politiku i razvitak*

Članak 26.

Odjel za industrijsku politiku i razvitak utvrđuje ciljeve,
načela i mjere industrijske politike za izradu nacionalnih
strateških dokumenata od interesa za svekoliki razvitak industrije;
utvrđuje mjere za održivi industrijski razvitak i smanjenje
utjecaja industrijskih pogona na okoliš; predlaže odgovarajuće
mjere glede usmjeravanja planova razvitka cjelokupne industrije,
sukladno nacionalnoj strategiji razvitka; utvrđuje strateške
pravce razvitka industrije; sudjeluje u zaštiti državnih
interesa u području državnog vlasništva; predlaže
unapređenje i doprinosi primjeni sustava industrijskog vlasništva
u gospodarstvu i primjenama tehnologije; surađuje s drugim
tijelima državne uprave i pravnim osobama s javnim ovlastima
te stručnim organizacijama, sudjeluje s institucijama u
zemlji i inozemstvu radi rješavanja problema i razmjene iskustava
na području promicanja industrijske proizvodnje; sustavno
prati rad i ostvaruje kontakte s međunarodnim organizacijama
i specijaliziranim agencijama Ujedinjenih naroda (UNIDO; UNDP,
EU/UN i dr.), te drugim međunarodnim organizacijama (ALPE
JADRAN, SREDNJE EUROPSKA INICIJATIVA i dr.) radi razmjene iskustva,
programiranja i ostvarivanja svekolike tehničke pomoći
glede industrijskog razvitka; sudjeluje u pripremi rada hrvatskih
delegacija za međunarodnu i industrijsku suradnju; prati i
analizira tendencje i trendove u industrijskoj proizvodnji u svijetu,
organizira prikupljanje relevantnih informacija i podataka, obavlja
i druge poslove iz svog djelokruga.

*3. Odjel za provedbu međunarodnih ugovora o proizvodnji
i postupanju određenim robama i kemikalijama*

Članak 27.

Odjel za provedbu međunarodnih ugovora o proizvodnji i postupanju
određenim robama i kemikalijama provodi i prati, a po potrebi
i sudjeluje u pripremama i zaključivanju međunarodnih
ugovora i konvencija kojima se uspostavljaju zabrane i provodi
poseban nadzor nad cjelokupnim postupanjem određenim robama
i kemikalijama, uključujući njihovu proizvodnju,
upotrebu i prekogranični promet, predlaže mjere za
provedbu tih ugovora i konvencija u Republici Hrvatskoj, izrađuje
nacrte prijedloga zakona i prijedloge drugih propisa kojima se
osigurava njihova primjena, edukacija i osposobljavanje određenih
subjekata za njihovu provedbu; obavlja druge poslove iz svog djelokruga.

7. UPRAVA ZA MEĐUNARODNE GOSPODARSKE ODNOSE

Članak 28.

Uprava za međunarodne gospodarske odnose obavlja upravne i
stručne poslove u svezi s gospodarskim odnosima Republike
Hrvatske s inozemstvom i njenim uključivanjem u međunarodne
gospodarske integracije; prati i promiče gospodarske odnose
Republike Hrvatske s pojedinim državama i integracijama;
priprema analitičke podloge za utvrđivanje i provedbu
gospodarske politike s inozemstvom; priprema i usklađuje aktivnosti
u svezi s članstvom u Svjetskoj trgovinskoj organizaciji;
priprema, usklađuje i vodi višestrane trgovinske pregovore
u okviru ove Organizacije; priprema, usklađuje i vodi trgovinske
pregovore s pojedinim državama u svezi sklapanja međunarodnih
ugovora; predlaže i prati mjere trgovinske politike uključivo
mjere zaštite domaćeg gospodarstva i mjere za uključivanje
u europske integracijske procese i tijekove međunarodne trgovine;
predlaže mjere za poticanje izvoza; sudjeluje u organiziranju
promotivnih aktivnosti u zemlji i inozemstvu u cilju povećanja
izvoza, sudjeluje u ostvarivanju gospodarske suradnje s pojedinim
državama i međunarodnim gospodarskim organizacijama i
institucijama; surađuje s drugim nadležnim tijelima i
institucijama državne uprave te obavlja i druge poslove iz
svog djelokruga.

U sklopu Uprave za međunarodne gospodarske odnose ustrojavaju
se:

1. Odjel za trgovinsku politiku;

2. Odjel za europske organizacije i integracije;

3. Odjel za bilateralne međunarodne gospodarske odnose;

4. Odjel za potporu izvozu.

*1. Odjel za trgovinsku politiku*

Članak 29.

Odjel za trgovinsku politiku priprema, usklađuje i vodi multilateralne
trgovinske pregovore u okviru Svjetske trgovinske organizacije;
predlaže i prati mjere trgovinske politike uključivo
mjere zaštite domaćeg gospodarstva; predlaže prilagodbu
hrvatskog trgovinskog i gospodarskog sustava mjerilima i pravilima
Svjetske trgovinske organizacije i pravnom sustavu Europske unije,
priprema i izrađuje analitičke podloge i izvješća
radi pripreme pregovaračkih stajališta u okviru multilateralnih
trgovinskih pregovora; sudjeluje u ostvarivanju suradnje i radu
tijela drugih međunarodnih gospodarskih organizacija i institucija
(UNCTAD, ECOSOC, OECD); obavlja druge poslove iz svog djelokruga.

Za obavljanje poslova Odjela za trgovinsku politiku ustrojavaju
se sljedeći odsjeci:

1. Odsjek za trgovinsku politiku i svjetsku trgovinsku organizaciju;

2. Odsjek za međunarodne gospodarske organizacije i institucije.

*1.1. Odsjek za trgovinsku politiku i svjetsku trgovinsku
organizaciju*

Članak 30.

Odsjek za trgovinsku politiku i svjetsku trgovinsku organizaciju,
prati, analizira, predlaže i sudjeluje u provedbi mjera trgovinske
politike, uključivo mjere zaštite domaćeg gospodarstva;
predlaže prilagodbu zakonodavstava pravilima Svjetske trgovinske
organizacije, priprema i izrađuje analitičke podloge
i izvješća za pripremu pregovaračkih stajališta
u okviru multilateralnih trgovinskih pregovora; daje mišljenja
na predmete iz svog djelokruga dostavljene od strane Vlade Republike
Hrvatske i drugih tijela državne uprave. Sudjeluje u vođenju
pregovora u okviru Svjetske trgovinske organizacije. Surađuje
i koordinira suradnju s drugim državnim tijelima i institucijama;
obavlja i druge poslove iz svog djelokruga.

*1.2. Odsjek za međunarodne gospodarske organizacije i institucije*

Članak 31.

Odsjek za međunarodne gospodarske organizacije i institucije
prati, analizira, predlaže i sudjeluje u provedbi aktivnosti
u svezi s multilateralnim gospodarskim odnosima, sudjeluje u ostvarivanju
suradnje i radu tijela međunarodnih gospodarskih organizacija
i institucija (UNCTAD; ECOSOC; OECD). Surađuje i koordinira
suradnju s drugim državnim tijelima i institucijama; obavlja
i druge poslove iz svog djelokruga.

*2. Odjel za europske organizacije i integracije*

Članak 32.

Odjel za europske organizacije i integracije zajedno s drugim
nadležnim tijelima usklađuje i vodi trgovinske pregovore
u svezi s uključivanjem Republike Hrvatske u europske integracije,
a osobito sa sklapanjem ugovora o slobodnoj trgovini s pojedinim
državama i europskim integracijama (EU, CEFTA, EFTA); obavlja
ostale stručne poslove u svezi s uključivanjem i
prilagodbom domaćeg gospodarstva europskim integracijskim
procesima u dijelu koji se odnosi na trgovinsku politiku; analizira
i prati učinke tih procesa na stanje u hrvatskom gospodarstvu;
priprema analitičke podloge radi priprema pregovaračkih
stajališta u svezi s trgovinskim pregovorima; obavlja druge
poslove iz svog djelokruga.

Za obavljanje poslova Odjela za europske organizacije i integracije
ustrojavaju se sljedeći odsjeci:

1. Odsjek za trgovinske pregovore s pojedinim zemljama;

2. Odsjek za trgovinske pregovore s EU i drugim europskim integracijama.

*2.1. Odsjek za trgovinske pregovore s pojedinim zemljama*

Članak 33.

Odsjek za trgovinske pregovore s pojedinim zemljama usklađuje
i vodi pregovore o slobodnoj trgovini s pojedinim državama
te pregovore o pristupanju CEFTA-i, priprema analitičke
podloge za pripremu pregovaračkih stajališta za pregovore
o slobodnoj trgovini, analizira i prati učinke sklopljenih
ugovora o slobodnoj trgovini na domaće gospodarstvo i sudjeluje
u pripremi mjera za njegovu prilagodbu, obavlja i druge poslove
iz svog djelokruga.

*2.2. Odsjek za trgovinske pregovore s EU i drugim europskim
integracijama*

Članak 34.

Odsjek za trgovinske pregovore s EU i drugim europskim integracijama
sudjeluje u usklađivanju i vođenju trgovinskih pregovora
o uključivanju RH u EU i druge europske integracije, poglavito
u dijelu koji se odnosi na trgovinsku politiku. Usklađuje
i vodi pregovore o slobodnoj trgovini s EFTA-om i prati njihovu
provedbu. Izrađuje analitičke podloge za pripremu pregovaračkih
stajališta za integraciju u EU u dijelu koji se odnosi na
trgovinsku politiku, predlaže mjere te sudjeluje u pripremama
prilagodbe domaćeg gospodarstva pravilima i propisima EU,
sudjeluje u konkretnoj provedbi poslova integracije u području
gospodarske i trgovinske politike, obavlja i druge poslove iz
svog djelokruga.

*3. Odjel za bilateralne međunarodne gospodarske
odnose*

Članak 35.

Odjel za bilateralne međunarodne gospodarske odnose predlaže,
priprema i provodi gospodarsku suradnju s pojedinim državama;
predlaže, priprema i vodi sklapanje ugovora o trgovinskoj
i gospodarskoj suradnji s pojedinim državama; osniva, priprema,
usklađuje i vodi rad mješovitih odbora za gospodarsku
suradnju s pojedinim državama; predlaže nadležnim
državnim tijelima potrebne gospodarske aktivnosti u svezi
suradnje s pojedinim državama ili skupinama država;
prati i analizira stanje i kretanje bilance razmjene i ukupnih
gospodarskih odnosa s pojedinim državama; promiče
gospodarske i trgovinske interese Republike Hrvatske; surađuje
i usuglašava aktivnosti u međunarodnoj gospodarskoj suradnji
s nadležnim državnim tijelima i drugim institucijama,
te obavlja i druge poslove iz svojega djelokruga.

Za obavljanje poslova Odjela za bilateralne međunarodne gospodarske
odnose ustrojavaju se sljedeći odsjeci:

1. Odsjek za suradnju s pojedinim zemljama,

2. Odsjek za sklapanje i provedbu ugovora o gospodarskoj i trgovinskoj
suradnji.

*3.1. Odsjek za suradnju s pojedinim zemljama*

Članak 36.

Odsjek za suradnju s pojedinim zemljama predlaže, priprema
i provodi gospodarsku suradnju s pojedinim državama; predlaže
surađuje i usuglašava aktivnosti u međunarodnoj bilateralnoj
gospodarskoj suradnji s nadležnim državnim tijelima
i drugim institucijama, prati i analizira stanje i kretanje bilance
razmjene i ukupnih gospodarskih odnosa s pojedinim državama;
promiče gospodarski i trgovinski interes Republike Hrvatske.

*3.2. Odsjek za sklapanje i provedbu ugovora o trgovinskoj i
gospodarskoj suradnji*

Članak 37.

Odsjek za sklapanje i provedbu ugovora o trgovinskoj i gospodarskoj
suradnji predlaže, priprema i pokreće postupak za vođenje
pregovora, te vodi pregovore o sklapanju ugovora o trgovinskoj
i gospodarskoj suradnji; osniva, priprema, usklađuje i vodi
rad mješovitih odbora za gospodarsku suradnju s pojedinim
državama, te sudjeluje u provedbi zaključaka i preporuka
odbora.

*4. Odjel za potporu izvozu*

Članak 38.

Odjel za potporu izvozu priprema, predlaže i provodi mjere
gospodarske politike usmjerene na povećanje hrvatskog izvoza;
prati utjecaj ukupnih mjera gospodarske politike na konkurentnost
hrvatskog izvoza i, po potrebi predlaže njihove promjene;
predlaže mjere potpore izvozu kroz promotivne i promidžbene
aktivnosti u zemlji i inozemstvu, te ostale oblike izravne i neizravne
podrške izvoznom gospodarstvu uključivo i jačanje
institucionalnih i organizacijskih vidova izvozne orjentacije
Republike Hrvatske; surađuje i usklađuje aktivnosti drugih
institucija i tijela koje se također bave poslovima promocije
izvoza, osobito u dijelu koji se odnosi na informiranje i dostupnost
baza podataka o ponudi i potražnji roba na svjetskom tržištu;
obavlja druge poslove iz svojega djelokruga.

Za obavljanje poslova Odjela za potporu izvozu ustrojavaju se
sljedeći odsjeci:

1. Odsjek za sustav mjera potpore izvozu,

2. Odsjek za promociju izvoza.

*4.1. Odsjek za sustav mjera potpore izvozu*

Članak 39.

Odsjek za sustav mjera potpore izvozu obavlja upravne i stručne
poslove u svezi s predlaganjem i provedbom mjera gospodarske politike
usmjerenim na povećanje hrvatskog izvoza, analizira i prati
učinke tih mjera, organizira i osigurava provedbu tih mjera
i po potrebi predlaže njihove promjene.

*4.2. Odsjek za promociju izvoza*

Članak 40.

Odsjek za promociju izvoza organizira i prati promotivne i promidžbene
aktivnosti u zemlji i inozemstvu u cilju povećanja izvoznih
aktivnosti RH. Provodi sufinaciranje promidžbe hrvatskog
izvoznog gospodarstva u inozemstvu, surađuje i usklađuje
aktivnosti drugih institucija i tijela koja se također bave
poslovima promocije izvoza, posebno u dijelu koji se odnosi na
informiranje i dostupnost baza podataka o ponudi i potražnji
roba na hrvatskom i svjetskom tržištu.

8. UPRAVA ZA TRGOVINU I TRŽIŠTE

Članak 41.

Uprava za trgovinu i tržište obavlja upravne i stručne
poslove u svezi s djelatnosti trgovine i trgovačkim poduzetništvom,
tržištem i cijenama, a osobito: predlaže i provodi
mjere gospodarske politike s ciljem poticanja razvoja trgovine
i trgovačkog poduzetništva i poticanja ulaganja u
trgovinu; poduzima mjere potpore razvoju novih oblika trgovine
i uvođenju suvremenih metoda u obavljanju djelatnosti trgovine;
prati i analizira procese privatizacije i statusna pitanja subjekata
u trgovini; izrađuje stručne analize i dr., skrbi o
provođenju gospodarske politike u području trgovine,
tržišta i cijena te predlaže odgovarajuće
mjere; prati stanje i pojave na tržištu roba; predlaže
mjere i provodi sustav zaštite potrošača; predlaže
i provodi mjere kontrole cijena; provodi mjere trgovinske politike
i zaštite domaće proizvodnje; obavlja poslove upravnog
nadzora na području tržišta i cijena, prati izradu
i primjenjuje međunarodne norme i sporazume, obavlja druge
poslove iz svog djelokruga.

U sklopu Uprave za trgovinu i tržište ustrojavaju se:

1. Odjel za provedbu trgovinske politike;

2. Odjel za unapređenje trgovine i primjenu novih tehnologija,

3. Odjel za zaštitu potrošača;

4. Odjel za tržište i cijene;

5. Odjel za praćenje i primjenu međunarodnih normi i
ugovora o trgovini.

*1. Odjel za provedbu trgovinske politike*

Članak 42.

Odjel za provedbu trgovinske politike obavlja stručne i
upravne poslove u svezi provedbe mjera trgovinske politike uključivo
i mjera zaštite domaćeg gospodarstva od prekomjernog
uvoza, mjera za poticanje izvoza, subvencioniranog uvoza i damping
uvoza; obavlja poslove vezane za posebne oblike trgovine s inozemstvom;
izdaje dozvole za izvoz i uvoz; obavlja poslove vezane za institucionalne
oblike poslovanja s inozemstvom, sudjeluje u pripremama mjera
trgovinske politike i obavlja nadzor u svezi trgovine određenom
robom; daje načelne smjernice za provođenje trgovinske
politike radi postizanja i održavanja ravnoteže na tržištu;
analizira i prati učinke trgovinske politike, surađuje
s drugim upravama, ministarstvima i institucijama; obavlja druge
poslove iz svog djelokruga.

*2. Odjel za unapređenje trgovine i primjenu novih
tehnologija*

Članak 43.

Odjel za unapređenje trgovine i primjenu novih tehnologija
obavlja poslove u svezi s promicanjem i razvojem trgovine, stvaranja
organizacijskih, zakonskih i drugih preduvjeta za digitalnu trgovinu,
stvaranja organizacijskih ili drugih uvjeta za uspostavu burze
i dražbe roba; prati privatizaciju u trgovini; prati razvoj
trgovine, oblike povezivanja u trgovini, predlaže mjere za
povećanje razine kvalitete obavljanja trgovine i uvođenja
novih oblika trgovine te povećanje učinkovitosti
rada trgovine, a osobito primjenu normi kvalitete; prati utjecaj
carinskih, financijskih i drugih propisa na položaj trgovine,
prati i analizira položaj i ulogu trgovine u društvenom
bruto proizvodu zemlje, izrađuje analize iz područja
trgovine, surađuje s drugim upravama, ministarstvima i institucijama,
te obavlja druge poslove iz svog djelokruga.

*3. Odjel za zaštitu potrošača*

Članak 44.

Odjel za zaštitu potrošača izrađuje nacrte
prijedloga propisa o zaštiti potrošača, predlaže
i prati sustav mjera za zaštitu potrošača i obavlja
stručne poslove iz tog područja (područje
prava i obveza potrošača, obveza prodavatelja, dužnosti
državnih tijela za zaštitu potrošača, pomaganje
stručnim tijelima i udrugama za zaštitu potrošača),
surađuje s drugim upravama, ministarstvima i institucijama,
te obavlja i druge poslove iz svoga djelokruga.

*4. Odjel za tržište i cijene*

Članak 45.

Odjel za tržište i cijene predlaže i provodi gospodarsku
politiku s područja tržišta i cijena; prati stanje
i zbivanje na tržištu značajnijih roba uključujući
odnos ponude i potražnje, radi na provođenju ugovora
o slobodnoj trgovini, te predlaže poticajne i zaštitne
mjere uključujući i uporabu državnih robnih
zaliha; a sve sa ciljem otklanjanja poremećaja na tržištu;
surađuje u organizaciji opskrbe tržišta u izvanrednim
prilikama; prikuplja i informatički obrađuje podatke
o kretanju cijena na domaćem i stranom tržištu,
kretanju izvoza i uvoza i druge podatke za kontinuirano praćenje
stanja na tržištu; izrađuje analize i izvješća
o stanju tržišta i cijena; surađuje s drugim upravama,
ministarstvima i institucijama i pruža stručnu pomoć
tijelima jedinice lokalne samouprave i uprave nadležnim za
poslove tržišta i cijena, obavlja i druge poslove iz
svoga djelokruga.

*5. Odjel za praćenje i primjenu međunarodnih

normi i ugovora o trgovini*

Članak 46.

Odjel za praćenje i primjenu međunarodnih normi i ugovora
o trgovini priprema stručne podloge i sudjeluje u sklapanju
i provedbi međunarodnih ugovora s područja trgovine
te međunarodnih konvencija koje se odnose na trgovinu ili
promet određenom robom; prati i usklađuje poslove u svezi
s preuzimanjem i primjenom međunarodnih normi i propisa.

Za obavljanje analitičkih poslova u odjelu za praćenje
i primjenu međunarodnih normi i ugovora u trgovini ustrojava
se:

1. Odsjek za analitičke poslove.

*5.1. Odsjek za analitičke poslove*

Članak 47.

Odsjek za analitičke poslove obavlja analitičke
poslove za potrebe odjela, Uprave, te priprema materijale za druge
uprave, institucije i nadležna tijela; obavlja i druge poslove
iz svog djelokruga.

9. UPRAVA ZA POTICANJE ULAGANJA

Članak 48.

Uprava za poticanje ulaganja obavlja upravne i stručne
poslove koji se odnose na predlaganje i provođenje mjera gospodarske
politike u cilju povećanja ulaganja u Republici Hrvatskoj
i sigurnosti tih ulaganja, uključivo i sklapanje međunarodnih
ugovora o poticanju i zaštiti ulaganja; predlaže i prati
propise koji uređuju pitanja poticanja ulaganja, slobodnih
zona; provodi aktivnosti vezane za promidžbu i promociju
uvjeta za ulaganje u hrvatsko gospodarstvo i slobodne zone te
uvjeta poslovanja zona; stručne i upravne poslove u svezi
s osnivanjem i praćenjem rada slobodnih zona; obavlja i
druge poslove iz svog djelokruga.

U sklopu Uprave za poticanje ulaganja ustrojavaju se:

1. Odjel za portfeljna ulaganja;

2. Odjel za izravna ulaganja;

3. Odjel za slobodne zone;

4. Odjel za praćenje poslova u poticanju i zaštiti
ulaganja;

5. Odjel za analitiku međunarodnih gospodarskih tokova.

*1. Odjel za portfeljna ulaganja*

Članak 49.

Odjel za portfeljna ulaganja obavlja poslove koji se odnose na
promidžbene, marketinške i akviziterske aktivnosti u
svrhu internacionalizacije gospodarstva i privlačenja stranog
kapitala, poticanja transfera tehnologije, inovacija i znanja
u proizvođački sektor, promidžbe državne
investicijske politike ulaganja, identifikacije projekata i industrijskih
sektora, uspostavljanje kontakta i pružanje pomoći
ulagaču; obavlja i poslove koordinacije sa titularom i
upraviteljem državnog vlasništva; predlaže i prilagođava
zakonske odredbe u svrhu poboljšavanja klime za ulaganja
uspostavljanjem novog zakonskog i institucionalnog okvira koji
potiču i štite ulaganja te stvaraju okvire u kojima
se poduzeća u državnom vlasništvu mogu razvijati.

*2. Odjel za izravna ulaganja*

Članak 50.

Odjel za izravna ulaganja obavlja poslove koji se odnose na promidžbeno,
marketinške i akviziterske aktivnosti u svrhu internacionalizacije
gospodarstva i privlačenja stranog kapitala; pruža
tehničku pomoć pri dodjeli potrebnih infrastrukturalnih
priključaka, komunalne pripreme zemljišta, prekategorizacije
zemljišta, ekološke zaštite; pruža pravnu
i stručnu pomoć za realizaciju investicija.

*3. Odjel za slobodne zone*

Članak 51.

Odjel za slobodne zone obavlja upravne i stručne poslove
koji se odnose na predlaganje, provođenje i praćenje
sustava, te razvoja slobodnih zona u Republici Hrvatskoj; obavlja
stručne poslove u svezi s osnivanjem slobodnih zona, provodi
postupke oko priprema odluka o davanju koncescije i suglasnosti
za osnivanje slobodnih zona, provodi i koordinira poslove u svezi
s utvrđivanjem uvjeta za početak rada zona; predlaže
poticajne mjere za razvoj određenih djelatnosti u zoni, izrađuje
prijedloge propisa koji uređuju pitanja slobodnih zona.

*4. Odjel za praćenje poslova o poticanju i zaštiti
ulaganja*

Članak 52.

Odjel za praćenje poslova o poticanju i zaštiti ulaganja
obavlja poslove koji se odnose na poticanje i uzajamnu zaštitu
ulaganja, priprema stručna izvješća; koordinira
suradnju unutar Uprave i suradnju Uprave s drugim institucijama;
pruža stručnu pomoć pri realizaciji investicijskog
programa te rješava pravna i tehnička pitanja vezana
uz njegovu provedbu.

*5. Odjel za analitiku međunarodnih gospodarskih
tokova*

Članak 53.

Odjel za analitiku međunarodnih gospodarskih tokova obavlja
poslove koji se odnose na analitičko-obavještajne
aktivnosti koje bi se provodile u sprezi s postojećim strukturnim
jedinicama obavještajne zajednice na vanjskom i unutarnjem
planu; osigurava koordinaciju sa Zavodom za platni promet, Državnim
zavodom za statistiku, Ministarstvom financija, Hrvatskom narodnom
bankom, te Hrvatskom gospodarskom komorom; prikuplja podatake
i analizira svjetske gospodarske trendove, prikuplja i analizira
podatake o financijskom kapitalu i trendovima ulaganja; prikuplja
podatake o ulagačima i o uvjetima poslovanja u zemlji emisije
kapitala te identificira potencijalne investitore razvrstane po
državama i industrijskim granama.

10. RAVNATELJSTVO ZA ROBNE ZALIHE

Članak 54.

Ravnateljstvo za robne zalihe obavlja poslove određene Zakonom
o državnim robnim zalihama i to: gospodarske upravne i stručne
poslove u svezi s formiranjem, korištenjem i obnavljanjem
stalnih robnih zaliha i osiguranjem skladišnog prostora za
smještaj i čuvanje robnih zaliha; priprema prijedlog
programa stalnih robnih zaliha, programa količine i razmještaja
i godišnjeg programa stalnih zaliha, kao i druge akte određene
zakonom; sudjeluje u pripremi prijedloga za formiranje, kupnju
ili prodaju tržišnih robnih zaliha, zaključuje
ugovore o poslovima robnog prometa i druge ugovore na način
i uz uvjete utvrđene zakonom i aktima Vlade Republike Hrvatske;
obavlja financijsko-računovodstvene-knjigovodstvene poslove
državnih robnih zaliha, vodi računovodstvo Ravnateljstva;
obavlja analitičko-planske i pravne poslove te nadzor nad
provedbom ugovornih prava i obveza o skladištenju i čuvanju
robnih zaliha i stanju zaliha te druge stručne i tehničke
poslove za izvršavanje funkcije robnih zaliha; obavlja poslove
u skladu s odlukama Vlade Republike Hrvatske.

Unutarnje ustrojstvene jedinice u Ravnateljstvu za robne zalihe
su:

1. Odjel za stalne robne zalihe;

2. Odjel za tržišne robne zalihe;

3. Odjel za financijsko-računovodstvene, analitičko-planske
i pravne poslove.

*1. Odjel za stalne robne zalihe*

Članak 55.

Odjel za stalne robne zalihe priprema i sudjeluje u izradi prijedloga
programa stalnih robnih zaliha, godišnjeg programa stalnih
zaliha poljoprivredno-prehrambenih, industrijskih proizvoda, uključivo
i naftnih derivata; priprema i sudjeluje u izradi izvješća
o poslovanju sa stalnim robnim zalihama; izvršava program
popunjavanja i obnavljanja stalnih robnih zaliha; te provodi odluke
koje se odnose na stalne robne zalihe; osigurava pravovremenost
izvršavanja ugovornih odnosa Ravnateljstva s pravnim subjektima,
koji se odnose na stalne robne zalihe; obavlja poslove nadzora
u pogledu primjene zakona i ugovorenih odnosa u pogledu skladištenja
i čuvanja stalnih robnih zaliha; poduzima mjere radi otklanjanja
utvrđenih nedostataka odnosno nepravilnosti; priprema i sudjeluje
u izradi prijedloga programa razmještaja stalnih robnih zaliha;
izvršava godišnji program u dijelu koji se odnosi na
tekuće i investicijsko održavanje skladišnih kapaciteta,
te prati realizaciju prava Ravnateljstva na skladišni prostor
koji mu pripada s naslova ulaganja; vodi evidenciju o opremi i
inventaru skladišta; u suradnji s nadležnim ministarstvima
sudjeluje u izradi programa i planova evakuacije stanovništva,
organizacije njihovog smještaja i opskrbe robama iz stalnih
robnih zaliha; obavlja poslove prijama, otpreme robe i optimalnom
izboru transportnih sredstava, pravilnom uskladištenju robnih
zaliha u vlastitom skladištu, te optimalnu iskoristivost
istih; vodi odgovarajuće evidencije o stalnim robnim zalihama.

Za obavljanje poslova Odjela za stalne robne zalihe ustrojavaju
se sljedeći odsjeci:

1. Odsjek za nabavu i obnavljanje stalnih robnih zaliha;

2. Odsjek za tekuće i investicijsko održavanje skladišta;

3. Odsjek za skladištenje i transport.

*1.1. Odsjek za nabavu i obnavljanje stalnih zaliha*

Članak 56.

Odsjek za nabavu i obnavljanje stalnih zaliha priprema i sudjeluje
u predlaganju i izradi prijedloga programa stalnih robnih zaliha
i godišnjeg programa robnih zaliha te na temelju programa
i raspoloživih sredstava izvršava popunjavanje robnih
zaliha, predlaže obnavljanje robnih zaliha te osigurava pravovremenost
izvršavanja ugovornih odnosa, provodi nadzor u pogledu stanja
zaliha robe i poduzima mjere radi otklanjanja nedostataka i nepravilnosti.

*1.2. Odsjek za tekuće investicijsko održavanje skladišta*

Članak 57.

Odsjek za tekuće investicijsko održavanje skladišta
priprema i sudjeluje u izradi prijedloga programa stalnih robnih
zaliha i godišnjeg programa u dijelu koji se odnose na tekuće
i investicijsko održavanje skladišta i razmještaja
stalnih robnih zaliha u pojedina skladišta; izvršava
program održavanja skladišta, prati realizaciju prava
Ravnateljstva na skladišni prostor koji mu pripada s naslova
ulaganja, vodi evidenciju o opremi i inventuri skladišta.

*1.3. Odsjek za skladištenje i transport*

Članak 58.

Odsjek za skladištenje i transport obavlja poslove organizacije
prijma, otpreme robe i optimalnog izvora transportnih sredstava;
vodi brigu o ispravnom ukladištenju roba u vlastitim skladištima
te optimalnu iskoristivost istih, vodi odgovarajuće evidencije
o stalnim robnim zalihama i stanju istih; sudjeluje u izradi planova
evakuacije stanovništva, njihovog smještaja i opskrbu
robama iz robnih zaliha.

*2. Odjel za tržišne robne zalihe*

Članak 59.

Odjel za tržišne robne zalihe prati stanje i pojave
na tržištu roba i u proizvodnji poljoprivrednih i industrijskih
proizvoda, procjenjuje potrebu stvaranja tržišnih robnih
zaliha, te u suradnji s drugim Ministarstvima predlaže Vladi
Republike Hrvatske nabavu roba; izvršava plan nabave i prodaje
roba sukladno Zakonu o državnim robnim zalihama i posebnim
zakonima; provodi odluke koje se odnose na tržišne robne
zalihe; provodi postupak otkupa i prodaje roba; osigurava privremeni
smještaj i čuvanje tržišnih robnih zaliha;
obavlja nadzor nad smještajem tržišnih robnih zaliha;
organizira kontrolu kakvoće roba, uvjetnost njihovog smještaja
i poduzima mjere radi otklanjanja utvrđenih nedostataka odnosno
nepravilnosti; priprema ugovore u poslovima robnog prometa te
poslove izvoza i uvoza roba, ukoliko se za te poslove ne raspisuje
oglas o prikupljanju ponuda od drugih pravnih osoba, sukladno
zaključcima Vlade Republike Hrvatske.

*3. Odjel za financijsko-računovodstvene, analitičko-planske
i pravne poslove*

Članak 60.

Odjel za financijsko-računovodstvene, analitičko-planske
i pravne poslove obavlja upravne i druge stručne poslove
u svezi: sudjelovanja u izradi programa stalnih robnih zaliha
i godišnjeg programa stalnih robnih zaliha s materijalno-financijskog
aspekta; izrađuje program sredstava stalnih robnih zaliha,
te obavlja kontrolu usklađenosti elemenata programa s financijsko-računovodstvenim
propisima; prati izvršavanje i realizaciju financijskog plana,
priprema nacrte propisa odnosno dokumenata u dijelu financija
i računovodstva, vodi financijsko-knjigovodstvene evidencije
i druge odgovarajuće evidencije s područja robnih
zaliha; izrađuje financijsko-računovodstvene dokumente,
obavlja kontiranje poslovnih događaja, utvrđuje rezultate
poslovanja i raspoređuje ostvarena sredstva godišnjim
obračunom; prati promjene i stanje stalnih i tržišnih
robnih zaliha te daje analitičke pokazatelje i prijedloge
mjera, analizira ostvarivanje, raspoređivanje sredstava za
formiranje robnih zaliha, priprema kalkulativne elemente u postupku
kupovine i prodaje robnih zaliha te u svezi uskladištenja,
obnavljanja i čuvanja stalnih robnih zaliha; pravno uobličava
ugovorne i druge odnose, ostvaruje suradnju s Državnim pravobraniteljstvom
Republike Hrvatske u postupku zaštite interesa Ravnateljstva
u sporovima pred sudovima, organizira poslove u svezi osiguravanja
imovine Ravnateljstva, priprema sjednice za robne zalihe, obavlja
i ostale pravne i opće poslove.

Za obavljanje poslova Odjela za financijsko-računovodstvene,
analitičko-planske i pravne poslove ustrojavaju se sljedeći
odsjeci:

1. Odsjek za financijsko-računovodstvene poslove;

2. Odsjek za analitičko-planske poslove;

3. Odsjek za pravne poslove.

*3.1. Odsjek za financijsko-računovodstvene poslove*

Članak 61.

Odsjek za finanancijsko-računovodstvene poslove sudjeluje
u izradi programa stalnih robnih zaliha i godišnjeg programa
s materijalno-financijskog aspekta; izrađuje program sredstava
stalnih robnih zaliha, te obavlja kontrolu usklađenosti elemenata
programa s financijsko-računovodstvenim propisima, vodi
financijsko-računovodstvene evidencije i druge potrebne
evidencije; izrađuje financijsko-računovodstvene dokumente,
obavlja kontiranje poslovnih događaja, utvrđuje rezultate
poslovanja i raspoređuje sredstva ostvarena godišnjim
obračunom.

*3.2. Odsjek za analitičko-planske poslove*

Članak 62.

Odsjek za analitičko-planske poslove prati stanje i promjene
stalnih i tržišnih robnih zaliha, daje analitičke
pokazatelje i prijedloge mjera, analizira ostvarivanje i raspoređivanje
sredstava za formiranje robnih zaliha i priprema kalkulativne
elemente u postupku kupnje i prodaje robnih zaliha te u svezi
s uskladištenjem, čuvanjem i obnavljanjem stalnih
robnih zaliha.

*3.3. Odsjek za pravne poslove*

Članak 63.

Odsjek za pravne poslove priprema i izrađuje ugovore i druge
akte koji se odnose na poslovanje i skladištenje robnih zaliha;
priprema akte i ostvaruje suradnju s Državnim pravobraniteljstvom
Republike Hrvatske u postupcima zaštite interesa Ravnateljstva
u sporovima pred sudovima; organizira poslove u svezi osiguranja
imovine, sudjeluje u pripremi propisa iz djelokruga Ravnateljstva,
priprema sjednice Savjeta za robne zalihe te ostale pravne i opće
poslove.

III. UPRAVLJANJE MINISTARSTVOM

Članak 64.

Ministar predstavlja Ministarstvo i upravlja njegovim radom.

Zamjenik ministra zamjenjuje ministra u slučaju njegovog
izbivanja ili spriječenosti te obavlja druge poslove koje
mu povjeri ministar.

Radom upravnih organizacija u Ministarstvu upravljaju pomoćnici
ministra.

Radom Tajništva Ministarstva upravlja tajnik Ministarstva.

Radom odjela upravljaju načelnici odjela.

Radom Kabineta ministra upravlja tajnik Kabineta.

Radom odsjeka upravlja donačelnik.

Članak 65.

Savjetodavno tijelo ministra je Kolegij ministra.

Stalni članovi Kolegija ministra su: zamjenik ministra,
tajnik Ministarstva i pomoćnici ministra.

Ostali službenici Ministarstva pozivaju se na sjednice Kolegija
po potrebi.

Članak 66.

U Ministarstvu se utvrđuje posebni položaj: glasnogovornik
Ministarstva.

Sukladno odredbi članka 159. stavak 3. Zakona o državnim
službenicima i namještenicima i o plaćama nositelja
pravosudnih dužnosti položaj državnog službenika
iz točke 1. ovog članka razvrstava se od V. do III.
platnog razreda s time da je početni platni razred V. položaja
najniži platni razred u koji se postavljaju državni
službenici I. vrste zvanja koji imaju 10 godina radnog staža
potrebnog za stjecanje pojedinog položaja, dok je završni
platni razred III. položaja platni razred s rasponom od 15
do 20 godina radnog staža.

IV. SLUŽBENICI I NAMJEŠTENICI MINISTARSTVA

Članak 67.

Poslove i zadatke iz djelokruga Ministarstva, ovisno o vrsti,
složenosti, stručnoj spremi i drugim uvjetima obavljaju
službenici i namještenici, raspoređeni u službenička
zvanja i položaje te namještenička radna mjesta.

Okvirni broj potrebnih državnih službenika i namještenika
za obavljanje poslova iz nadležnosti Ministarstva određuje
se u tablici koja je sastavni dio ove Uredbe i ne objavljuje se
u »Narodnim novinama«.

V. SURADNJA S DRUGIM TIJELIMA DRŽAVNE UPRAVE TE S
PRAVNIM OSOBAMA KOJE IMAJU JAVNE OVLASTI

Članak 68.

Ministarstvo surađuje s drugim tijelima državne uprave,
drugim pravnim osobama koje imaju javne ovlasti u svezi s obavljanjem
stručnih i upravnih poslova iz djelokruga Ministarstva,
udrugama poslodavaca i sindikatima.

Ministarstvo potiče i promiče međunarodnu gospodarsku
suradnju, koordinira poslove međunarodne gospodarske suradnje,
te s tim u svezi posebno surađuje s Ministarstvom vanjskih
poslova i njegovim tijelima u inozemstvu.

Ministarstvo surađuje i sa stručnim, znanstvenim i
drugim ustanovama i institucijama radi rješavanja pojedinih
stručnih i upravnih pitanja iz djelokruga Ministarstva.

Članak 69.

Za raspravljanja o pojedinim pitanjima iz djelokruga rada Ministarstva,
utvrđivanja nacrta propisa, davanja stručnih mišljenja
i prijedloga o značajnim pitanjima iz djelokruga Ministarstva,
ministar osniva stručne savjete, odnosno radne skupine.

Aktom o osnivanju utvrđuje se djelokrug i način rada
stručnog savjeta odnosno radne skupine.

VI. PRIJELAZNE I ZAVRŠNE ODREDBE

Članak 70.

Pitanja od značaja za rad Ministarstva koja nisu uređena
zakonom, Uredbom o načelima za unutarnje ustrojstvo i o
radnom vremenu tijela državne uprave i ovom Uredbom, uredit
će se Pravilnikom o unutarnjem redu Ministarstva gospodarstva.

Pravilnikom iz stavka 1. ovoga članka utvrdit će
se broj potrebnih državnih službenika i namještenika
s naznakom njihovih osnovnih poslova i zadaća, stručnih
uvjeta potrebnih za njihovo obavljanje, njihove ovlasti i odgovornosti,
te druga pitanja od značaja za rad Ministarstva.

Ministar gospodarstva donijet će, u roku od 30 dana od dana
stupanja na snagu ove Uredbe, Pravilnik o unutarnjem redu Ministarstva
gospodarstva.

Članak 71.

Danom stupanja na snagu ove Uredbe prestaje važiti Uredba
o unutarnjem ustrojstvu Ministarstva gospodarstva (»Narodne
novine«, br. 81/99, 112/99 i 27/2000).

Članak 72.

Ova Uredba stupa na snagu osmoga dana od dana objave u »Narodnim
novinama«.

Klasa: 023-03/00-01/11
Urbroj: 5030115-00-2
Zagreb, 30. ožujka 2000.

Potpredsjednik,
zamjenik predsjednika
**dr. sc. Goran Granić**, v. r.

Uredba, NN 37/2000-849